Document ID: 32002R1873

Tarybos reglamentas (EB) Nr. 1873/2002
2002 m. spalio 14 d.
nustatantis apribojimus dėl Bendrijos finansavimo, skirto alyvų sektoriaus patvirtintų ūkio subjektų organizacijų sudarytoms darbo programoms, kaip numatyta Reglamente (EB) Nr. 1638/98 ir nukrypstantis nuo Reglamento Nr. 136/66/EEB
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi:
(1) Pagal 1998 m. liepos 20 d. Tarybos Reglamento (EB) Nr. 1638/98 4a straipsnio 1 dalį, kuri iš dalies pakeičia Reglamentą Nr. 136/66/EEB dėl bendro aliejų ir riebalų rinkos organizavimo [3], alyvų aliejų gaminančios valstybės narės su tam tikrais apribojimais gali sulaikyti dalį alyvų aliejaus ir (ar) valgomų alyvų gamintojams mokėtinos paramos, numatydamos Bendrijos finansavimą teikti patvirtintų gamintojų organizacijų, patvirtintų tarpšakinių organizacijų ir kitų patvirtintų ūkio subjektų organizacijų ar jų asociacijų sudarytoms darbo programoms vienoje ar keliose toje dalyje nurodytose srityse. Sutinkamai su to Reglamento 4a straipsnio 3 dalies pirmąja įtrauka, turi būti nustatyta šios paramos aukščiausia riba.
(2) Kad būtų veikmingos, tokios darbo programos turi turėti numatytą biudžetą, kuriam įtakos nedarytų kiekvienais metais kiekvienoje valstybėje narėje pagaminamo alyvų aliejaus ar valgomų alyvų kiekis, kaip gali nutikti. Todėl aukščiausia Bendrijos finansavimo riba turi būti pagrįsta nustatytais parametrais, tokiais kaip vienetų kiekis gamybos paramai, kaip nurodyta Reglamento Nr. 136/66/EEB [4] 5 straipsnio 2 dalyje ir nacionaliniai garantuoti kiekiai, nurodyti to straipsnio trečioje pastraipoje.
(3) Siekiant išvengti rinkos iškraipymo, turi būti sistema, neleidžianti, kad valstybių narių sulaikyta alyvų aliejaus ir valgomų alyvų gamybai skirtos paramos bendra suma sutinkamai su Reglamento Nr. 136/66/EEB 5 straipsnio 9 dalimi ir 20 d straipsnio 1 dalimi bei Reglamento (EB) Nr. 1638/98 4a straipsnio 1 dalimi viršytų šią ribą, nustatytą šiame Reglamente, sutinkamai su Reglamento (EB) Nr. 1638/98 4a straipsnio 1 dalimi.
(4) Kad paskatintų patvirtintų organizacijų darbo programas 2002-2003 ir 2003-2004 prekybos metais, valstybėms narėms turi būti leista sutelkti šioms programoms išteklius iš kitų sumų, sulaikytų nuo pagalbos gamybai, kaip nurodoma Reglamento Nr. 136/66/EEB 5 straipsnio 9 dalyje ir 20 d straipsnio 1 dalyje. Tuo tikslu valstybėms narėms turi būti leista sumažinti ar net panaikinti tokius pinigų sulaikymus su sąlyga, kad bus proporcingai didinami turimi ištekliai patvirtintų organizacijų darbo programoms. Komisija turi būti įgalinta nustatyti laikotarpį, per kurį būtų galima pasinaudoti šia galimybe,
PRIĖMĖ ŠĮ REGLAMENTĄ:
1 straipsnis
Nuo 2002-2003 prekybos metų aukščiausia riba pagalbos daliai, rezervuotai sutinkamai su Reglamento (EB) Nr. 1638/98 4a straipsnio 1 dalimi kiekvienai valstybei narei yra lygi 3 % nuo gautos sumos, kuri gaunama padauginus jos nacionalinį garantuotą kiekį, kaip nustatyta Reglamento Nr. 136/66/EEB 5 straipsnio 3 dalyje, iš vienetų kiekio gamybos paramai eurais už toną, kaip nustatyta šio Reglamento 5 straipsnio 2 dalyje.
2 straipsnis
Nukrypstant nuo 1 straipsnio, 2002-2003 ir 2003-2004 prekybos metams tame straipsnyje nurodyti 3 % procentai sumažinami, kai galima, pritaikius šio Reglamento 3 straipsnį, procentiniais taškais, nustatytais Reglamento Nr. 136/66/EEB 5 straipsnio 9 dalyje ir 20 d straipsnio 1 dalyje.
3 straipsnis
Nukrypstant nuo Reglamento Nr. 136/66/EEB 5 straipsnio 9 dalies ir 20d straipsnio 1 dalies 2002-2003 ir 2003-2004 prekybos metais kiekviena valstybė narė iki nustatytos datos gali arba sumažinti šiose straipsnio dalyse nurodytus procentus, arba netaikyti šių nuostatų, su sąlyga, kad ji paskirs lėšų pagalbos dalies sudarymui, kuri rezervuojama sutinkamai su Reglamento (EB) Nr. 1638/98 4a straipsnio 1 dalimi.
Komisija nustato pirmoje dalyje nurodytą datą laikydamasi Reglamento Nr. 136/66/EEB 38 straipsnyje nustatytos tvarkos.
4 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Reglamentas taikomas nuo 2002 m. lapkričio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2002 m. spalio 14 d.

Labels: 19
5
3
6
15